Μουσά Νταντίς Καμαρά

Ο Μουσά Νταντίς Καμαρά (Γαλλ.:Moussa Dadis Camara, 1η Ιανουαρίου 1964-) είναι στρατιωτικός, αρχηγός Κράτους της Γουινέας από τις 24 Δεκεμβρίου 2008 ως το 2009, οπότε και αντικαταστάθηκε για λόγους υγείας.

Πρώτα χρόνια και εκπαίδευση 
Πρώην λοχαγός του στρατού της Γουινέας, γεννήθηκε στις δασώδεις περιοχές Ν'Ζερεκορέ της Γουινέας. Πήρε πτυχίο νομικής από το πανεπιστήμιο Γκαμάλ Αμπντέλ Νασέρ του Κονακρί. Ξεκίνησε την καριέρα του στο στρατό ως υπεύθυνος της τροφοδοσίας καυσίμων. Συμμετείχε σε δύο προγράμματα εκπαίδευσης με αντικείμενο την στρατιωτική τροφοδοσία, στη Γερμανία.

Άνοδος και στερέωση στην εξουσία 
Λίγες ώρες μετά την ανακοίνωση του θανάτου του Λανσάνα Κοντέ, δεύτερου προέδρου της Δημοκρατίας της Γουινέας, ο μέχρι τώρα άγνωστος στο ευρύ κοινό Καμαρά, εμφανίστηκε στο κρατικό ραδιόφωνο και τηλεόραση ως αρχηγός του Εθνικού Συμβουλίου για τη Δημοκρατία και την Ανάπτυξη (Conseil National de la Démocratie et du Developement, CNDD) και ηγούμενος του πραξικοπήματος, ανακοινώνοντας τη διάλυση της κυβέρνησης καθώς και το ότι είχαν ανασταλεί όλοι οι κοινοβουλευτικοί θεσμοί. 

Στις 24 Δεκεμβρίου του 2008, έγινε ο τρίτος πρόεδρος της Δημοκρατίας της Γουινέας υποσχόμενος ότι θα οργανώσει "«ελεύθερες, αξιόπιστες και διαφανείς εκλογές»" τον Δεκέμβριο του 2010..

Το CNDD επέβαλε απαγόρευση της κυκλοφορίας από τις 8 μ.μ. ως τις 6:30 π.μ. σε πανεθνικό επίπεδο, παρότι ανέφερε ότι η απαγόρευση θα ετίθετο σε ισχύ στις 26 του Δεκεμβρίου, ώστε να μην επηρεαστούν οι εορταστικές εκδηλώσεις των Χριστουγέννων από τους Χριστιανούς στη χώρα. Ο πρωθυπουργός Σουαρέ κρυβόταν και επέμεινε ότι δεν είχε ανατραπεί η κυβέρνηση. Ο ίδιος περιέγραφε τον Καμαρά ως έναν άγνωστο στρατιωτικό, ο οποίος δεν ήλεγχε το στρατό. Μάλιστα, επανέλαβε ότι η πλειονότητα του στρατού υποστήριζε τη νόμιμη κυβέρνηση.

Το CNDD διέταξε όλα τα μέλη της κυβέρνησης και του στρατού να μεταβούν στο στρατόπεδο Ντιαλό εντός 24ώρου, απειλώντας για εξονυχιστική έρευνα σε όλη τη χώρα αν δε γινόταν κάτι τέτοιο. Στις 25 Δεκεμβρίου ο Σουαρέ πήγε στο στρατόπεδο και παραδόθηκεμαζί με μέλη της κυβέρνησης εκτός από δύο μέλη, τα οποία βρίσκονταν σε διπλωματική αποστολή στο εξωτερικό, όπως δήλωσε ο Σουαρέ. Ο Καμαρά συναντήθηκε με το Σουαρέ και τόνισε ότι το CNDD ήταν στην εξουσία, λέγοντας παράλληλα ότι ο Σουαρέ και η κυβέρνησή του "μπορούσαν να επιστρέψουν στη δουλειά τους". Στη διάρκεια της συνάντησης ο Σουαρέ εξέφρασε τη θλίψη του για το θάνατο του Κοντέ και εξέφρασε την προθυμία της κυβέρνησής του να συνεργαστεί με το CNDD , δίνοντας έμφαση στο γεγονός ότι η κυβέρνηση αποτελούνταν όχι από πολιτικούς αλλά από τεχνοκράτες.Επίσης απευθύνθηκε στον Καμαρά προσφωνώντας τον "Πρόεδρο".

Σε ομιλία του στο ραδιόφωνο στις 25 Δεκεμβρίου, ο Καμαρά ανέφερε ότι δε σκόπευε να διεκδικήσει το προεδρικό αξίωμα στο τέλος της μεταβατικής περιόδου δύο χρόνων ως τη διενέργεια των εκλογών. Επίσης, τόνισε ότι το CNDD δεν ήταν επιρρεπές σε δωροληψίες.
Η κηδεία του Κοντέ έλαβε χώρα στις 26 Δεκεμβρίου και την παρακολούθησαν περισσότερα από 20.000 άτομα. Ο Καμαρά δεν παρέστη στην κηδεία σε αντίθεση με αρκετούς Αφρικανούς ηγέτες. Ο στρατηγός Μαμαντού Μπα Τοτό, εκπρόσωπος του CNDD δήλωσε στη διάρκεια της τελετής ότι προσεύχονταν στο Θεό να τους δώσει κουράγιο να συνεχίσουν το έργο του Κοντέ με ειρήνη για το καλό της Γουινέας

Τον Μάρτιο του 2009 η χούντα ανακοίνωσε ότι ως το τέλος του 2009 θα διεξαχθούν εκλογές στη χώρα, στα πλαίσια της μετάβασης στη δημοκρατία. Παρά την προηγούμενη υπόσχεσή του ότι θα παραιτηθεί, στις 16 Απριλίου του 2009 ο Καμαρά ανακοίνωσε ότι μπορεί να είναι υποψήφιος στις προσεχείς εκλογές. Λίγο αργότερα, στις 22 Απριλίου συνελήφθησαν δύο αξιωματικοί του στρατού, οι οποίοι κατηγορήθηκαν ότι σχεδίαζαν πραξικόπημα για την ανατροπή της κυβέρνησης. Η απόπειρα φέρεται να έγινε λίγο πριν αναχωρήσει για επίσκεψη στη Λιβύη. Αποτέλεσμα ήταν ο Νταντίς Καμαρά να αναβάλει το ταξίδι του.

Στις 5 Μαΐου του 2009 η χούντα ανακάλεσε τους πρεσβευτές της από πολλές χώρες, συνολικά 30, από τις ΗΠΑ ως την Κίνα. Λίγο αργότερα, στις 10 Μαΐου του 2009 ο Καμαρά κατέστησε σαφές ότι δε θα ήταν υποψήφιος στις προσεχείς εκλογές.

Επεισόδιο στην πλατεία της 28ης Σεπτεμβρίου 
Στις 28 Σεπτεμβρίου του 2009 μέλη της αντιπολίτευσης έκαναν διαδήλωση στην πλατεία 28ης Σεπτεμβρίου στο Κόνακρι, απαιτώντας την παραίτηση του Καμαρά. Οι δυνάμεις ασφαλείας άνοιξαν πυρ εναντίον του πλήθους, με αποτέλεσμα να σκοτωθούν 157 άνθρωποι και να τραυματιστούν 1.200. Η κυβέρνηση σε μια αντίδραση προς την κριτική που δέχθηκε από διεθνείς οργανισμούς, ανέφερε ότι ο αριθμός των νεκρών ήταν μόνο 56 ενώ τα υπόλοιπα θύματα πέθαναν λόγω ποδοπατήματος από διαδηλωτές που έτρεχαν να σωθούν. Το Διεθνές Ποινικό Δικαστήριο ξεκίνησε έρευνα για τη διαλεύκανση της υπόθεσης και η Αφρικανική Ένωση ζήτησε την παραίτηση του Νταντίς Καμαρά. Το τελεσίγραφο που του δόθηκε από την δυτικοαφρικανική οικονομική κοινότητα (ECOWAS) να αποσύρει την υποψηφιότητά του από τις εκλογές, εξέπνευσε στις 18 Οκτωβρίου και ο Καμαρά δεν ανακοίνωσε αν θα ήταν υποψήφιος ή όχι στις εκλογές.

Σε απάντηση στα γεγονότα, η ECOWAS επέβαλε εμπάργκο όπλων στη Γουινέα. Στα τέλη Οκτωβρίου του 2009 η Αφρικανική Ένωση, η ΕΕ και οι ΗΠΑ επέβαλαν ταξιδιωτική απαγόρευση στον Καμαρά και άλλα 41 μέλη της χούντας, όπως επίσης και το πάγωμα των τραπεζικών τους λογαριασμών. Οι κυρώσεις στοχεύουν στο να τιμωρήσουν τη χούντα και όχι τους πολίτες της Γουινέας, σύμφωνα με τον επίτροπο της Αφρικανικής Ένωσης.

Απόπειρα δολοφονίας και προσωρινή αντικατάσταση 
Στις 3 Δεκεμβρίου 2009 ο Νταντίς Καμαρά πυροβολήθηκε από τον υπασπιστή του, χωρίς να σκοτωθεί. Μία ημέρα μετά, πηγές από τους New York Times' υποδήλωσαν ότι ο Καμαρά στην πραγματικότητα είχε εγκαταλείψει τη χώρα και μετέβη στο Μαρόκο για ιατρική φροντίδα. 

Ο αντιπρόεδρος και υπουργός Άμυνας Σεκουμπά Κονατέ επέστρεψε αεροπορικώς από τον Λίβανο για να αναλάβει την εξουσία. Στο μεταξυ, ο υπασπιστής που αποπειράθηκε να δολοφονήσει τον Καμαρά κρύβεται ακόμα.

Στις 12 Ιανουαρίου 2010 ο Καμαρά μετέβη αεροπορικώς στην Μπουρκίνα Φάσο και συναντήθηκε στην Ουαγκαντουγκού με τον Κονατέ και τον πρόεδρο Μπλεζ Κομπαορέ. Οι συνομιλίες διεξήχθησαν στις 13 και στις 14 Ιανουαρίου και κατέληξαν σε κοινό ανακοινωθέν, στο οποίο τονίζονταν 12 αρχές για υπόσχεση ότι η Γουινέα θα επιστρέψει σε πολιτική διακυβέρνηση εντός έξι μηνών. Συμφωνήθηκε ότι ο στρατός δεν θα ελάμβανε μέρος στις επικείμενες εκλογές και ότι ο Καμαρά θα συνεχίσει την ανάρρωσή του εκτός Γουινέας.

Παραπομπές 

Πρόεδροι της Γουινέας
Πραξικοπηματίες
Στρατιωτικοί